विलुप्पुरम में 9 और चेंगलपट्टू में 5 लोगों ने दम तोड़ा, 51 अस्पताल में भर्ती
Tamil Nadu Poisonous Liquor Death Case - Follow Viluppuram And Chengalpattu Liquor Case Latest News And Updates On Dainik Bhaskar. तमिलनाडु में जहरीली शराब पीने की दो घटनाओं में 14 लोगों की मौत हो गई। विलुप्पुरम में नौ और चेंगलपट्टू में पांच लोगों की मौत हुई है।
तमिलनाडु में जहरीली शराब पीने की दो घटनाओं में बीते तीन दिन के अंदर 14 लोगों की मौत हो गई। विलुप्पुरम में 9 और चेंगलपट्टू में 5 लोगों ने दम तोड़ा है। 51 लोग अस्पतालों में भर्ती हैं। CM एमके स्टालिन ने विल्लुपुरम के SP को सस्पेंड करने और चेंगलपट्टू के SP के तबादले का आदेश दिया है।
शनिवार शाम विलुप्पुरम के एकियारकुप्पम में मछुआरों के गांव में कुछ लोगों ने अवैध शराब पी थी। इसके बाद इनकी तबीयत खराब हो गई। अस्पताल में भर्ती कराने के बाद इनमें से 5 लोगों की रविवार को और 4 की सोमवार को मौत हो गई। 43 लोग अलग-अलग अस्पतालों में भर्ती हैं।
इससे पहले शुक्रवार को चेंगलपट्टू जिले के मदुरंथागम में अवैध जहरीली शराब पीने से पांच लोगों की मौत हो गई थी। चेंगलपेट सरकारी मेडिकल कॉलेज अस्पताल में आठ लोगों का इलाज चल रहा है।
CM एमके स्टालिन ने बताया कि शराब के लिए जो काढ़ा बनाया गया था उसमें मेथेनॉल भी था, जो जहरीला होता है। इसे शराब की सरकारी दुकानों से मिलने वाली बोतलों में भरा गया था।
लोगों को उल्टी, आंखों में जलन और चक्कर आने की शिकायत हुई थी
आईजी एन कन्नन ने बताया कि विल्लुपुरम जिले में शराब पीने के बाद लोगों को उल्टी, आंखों में जलन और चक्कर आने की शिकायत के बाद अस्पताल में भर्ती कराया गया था। घटना के संबंध में एक आरोपी अमरन को गिरफ्तार किया गया है और जहरीली शराब जब्त कर ली गई है। उधर, चेंगलपट्टू जिले में भी एक आरोपी अम्मावसाई को गिरफ्तार किया गया है।
कुछ आरोपी फरार
दोनों ही घटनाओं में कुछ आरोपी फरार हैं और उन्हें पकड़ने के लिए विशेष टीमें बनाई गई हैं। पीड़ितों ने जो शराब पी उसमें कथित तौर पर एथेनॉल-मेथेनॉल और अन्य केमिकल का यूज हुआ है। इनका इस्तेमाल फैक्ट्री में होता है। नकली शराब के मामले में ड्यूटी नहीं करने पर दोनों जिलों से तीन इंस्पेक्टर और चार सब इंस्पेक्टर को सस्पेंड कर दिया गया है।
10-10 लाख रुपए मुआवजे का ऐलान
सोमवार को CM एमके स्टालिन विल्लुपुरम जिला अस्पताल पहुंचे और वहां भर्ती मरीजों से मुलाकात की। उन्होंने मृतकों के परिवारों को 10-10 लाख रुपए और अस्पताल में भर्ती लोगों को 50 हजार रुपए मुआवजे की घोषणा की। भर्ती लोगों का उचित इलाज करने का भी निर्देश दिया। CM ने कहा कि सरकार अवैध शराब और नशीले पदार्थों पर सख्ती से रोक लगा रही है।